

**Δελτίο Τύπου**  
**Αριστοτέλης στην εποχή της Τεχνητής Νοημοσύνης**  
Αθήνα, 7-10 Απριλίου 2025

Το Κέντρον Ερεύνης της Ελληνικής Φιλοσοφίας της Ακαδημίας Αθηνών μαζί με την Τάξη των Γραμμάτων και Τεχνών της Κυπριακής Ακαδημίας, διοργανώνουν το διεθνές συνέδριο **«Αριστοτέλης στην εποχή της Τεχνητής Νοημοσύνης»**,το οποίο θα πραγματοποιηθεί από τις 7 έως τις 10 Απριλίου 2025 στην Ακαδημία Αθηνών. Στο συνέδριο θα συμμετάσχουν περισσότεροι από είκοσι διακεκριμένοι ειδικοί στην Τεχνητή Νοημοσύνη και τη φιλοσοφία του Αριστοτέλη από την Ελλάδα, την Κύπρο και το εξωτερικό, προκειμένου να διερευνήσουν κρίσιμα και θεμελιώδη ερωτήματα σχετικά με τη νόηση, τη γνωσιολογία και τις ηθικές διαστάσεις της Τεχνητής Νοημοσύνης.

Η ανθρώπινη νόηση έχει παραδοσιακά θεωρηθεί ως διαδικασία τριών σταδίων: η λήψη ερεθισμάτων, η νοητική επεξεργασία τους και η διατύπωση των αποτελεσμάτων της σκέψης. Ωστόσο, η αλματώδης εξέλιξη της Τεχνητής Νοημοσύνης και ειδικότερα των Γλωσσικών Μοντέλων Μεγάλης Κλίμακας (LLMs) έχει κλονίσει τις παραδοσιακές αντιλήψεις για τη φύση της νόησης. Μπορούμε να ισχυριστούμε με βεβαιότητα ότι οι μηχανές δεν «σκέφτονται»;

Πέρα από το θεωρητικό ερώτημα της λειτουργίας της νόησης, στο συνέδριο θα εξεταστούν και οι ηθικές προεκτάσεις της Τεχνητής Νοημοσύνης με επίκεντρο την φιλοσοφία του Αριστοτέλη. Ποια είναι η ηθική βαρύτητα των αποτελεσμάτων που παράγουν τα συστήματα ΤΝ; Με ποιον τρόπο μπορούμε να διασφαλίσουμε ότι οι αποφάσεις που λαμβάνονται μέσω αυτών των συστημάτων δεν θα οδηγήσουν σε κοινωνικά ή ηθικά αδιέξοδα, αλλά αντίθετα θα συμβάλλουν σε μια περαιτέρω εδραίωση των ηθικών αξιών;

Η Αριστοτελική θεωρία του νου, η οποία παραμένει μία από τις λιγότερο δογματικές προσεγγίσεις σχετικά με το ερώτημα σε τι συνίσταται η νόηση, προσφέρει ένα γόνιμο πλαίσιο για την ανάλυση αυτών των ερωτημάτων. Στόχος του συνεδρίου είναι να διασυνδέσει διαλογικά την αριστοτελική φιλοσοφία με τις σύγχρονες εξελίξεις στην επιστήμη και την τεχνολογία, επιχειρώντας να χαρτογραφήσει τη νέα γνωσιολογική και ηθική πραγματικότητα που διαμορφώνεται από την τεχνητή νοημοσύνη.

Για περισσότερες πληροφορίες, επισκεφθείτε την ιστοσελίδα του συνεδρίου: <http://www.academyofathens.gr/el/aristotle-ai> στην Ακαδημία Αθηνών.